Kanthi dhasar prasasti Kedhu, désa Guntur iku mlebu ing laladan wihara Garung lan mlebu ing wewengkoné Patapan. Kanthi lelandhesan iku, De Casparis nganggep yèn Rakai patapan iku padha karo Rakai Garung sing mau ing Prasasti Mantyasih, sinebut sadurungé Rakai Pikatan. Mula saka iku banjur dirunut yèn Pu Palar (Pu Plâr) iku sadurungé isih dadi bawahé Samaratungga. Putrané, Rakai Pikatan Pu Manuku dhaup karo Pramodhawardhani sing marisi karajan Mataram Kuna.